
З А П И С Н И К

од осмата седница на Советот за координација и следење на процесот на Партнерството за отворена власт 2024-2026 година одржана на 19.06.2026 година
Скопје, јуни 2026 годинa
З А П И С Н И К

Од осмата седница на Советот за координација и следење на процесот на Партнерството за отворена власт 2024-2026 година,

 одржана на 19.06.2026 година 

Осмата седница на Советот започна во 09:00 часот и се одржа во Министерството за јавна администрација.
Претседавач на осмата седница беше г-ѓа Гордана Гапиќ Димитровска, Национален координатор за Партнерството за отворена власт, Министерство за јавна администрација (МЈА).
На седницата присуствуваа членовите: 

· Гордана Гапиќ Димитровска - Национален координатор за Партнерството за отворена власт, Министерство за јавна администрација; 
· Ели Чакар - Министерство за локална самоуправа;
· Маја Петковска Лесес - Генерален секретаријат на Владата на Република Северна Македонија;
· Стојан Мишев - Здружение за еманципација, еднаквост и солидарност на жените;

· Герман Филков - Центар за граѓански комуникации; 

· Аркин Јахији - Министерство за правда;
· Елизабета Божиноска – ХЕРА, Асоцијација за здравствена едукација и истражување;
како и замениците членови на советот: 

· Марина Шаф-Радеска - Министерство за јавна администрација;

· Соња Строимановска - Врховниот суд на Република Северна Македонија;
· Викторија Милеска Цветаноска - Транспаренси Интернешнл и
· Маријана Јанческа - Фондација Метаморфозис.
На седницата не присуствуваа следните членови: Александра Спасевска - Министерство за финансии, Мелита Гочевска - Министерство за животна средина и просторно планирање, Златко Атанасов - Собрание на Република Северна Македонија, Лидија Таневска Јадровска - Врховeн суд на Република Северна Македонија, Данче Даниловска Бајдевска - Фондација Метаморфозис,  Никола Јовановски - Центар за правни истражувања и анализи, Aња Босилкова-Антовска - Балканска мрежа за развој на граѓанско општество, Марија Сунчевска - Транспаренси Интернатионал и Ивана Велкова – АЛДА.
На седницата присуствуваа и следните гости: Кире Миловски -ИДСЦС, Јоана Тренеска - Собрание на Република Северна Македонија и Леа Савева - Министерство за јавна администрација. 
*

 *
*
Врз основа на Предлогот на дневниот ред, Советот за координација и следење на процесот на Партнерството за отворена власт 2024-2026 го утврди следниов:

Д Н Е В Е Н   Р Е Д

· Усвојување на Записникот од Седмата седница  на  Советот, одржана на 26.02.2026 година.
1. Приоретизирање на иницијалните заложби доставени од работните групи за ко-креирање на Националниот акциски план за Партнерството за отворена власт 2026-2028 година согласно нивната усогласеност со критериумите и вредностите на Партнерството за отворена власт за потребите на подготовката на новиот акциски план за 2026–2028 година.

2. Прашања и предлози.

               
  *

 *
*

Осмата седница на Советот за координација и следење на процесот на Партнерството за отворена власт 2024-2026 година ја отвори г-ѓа Гордана Гапиќ Димитровска - Национален координатор за Партнерството за отворена власт во улога на претседавач на оваа седница. 
На самиот почеток на седницата, едногласно беше усвоен Записникот од Седмата седница  на  Советот, одржана на 26.02.2026 година.
*

 *
*

Работен дел:

Точка 1


Во рамки на првата точка од дневниот ред, Националниот координатор за Партнерството за отворена власт, Гордана Гапиќ-Димитровска, ги информираше членовите на Советот за реализираните активности во изминатиот период поврзани со процесот на ко-креирање на Националниот акциски план за Партнерство за отворена власт 2026–2028 година.
Герман Филков даде краток осврт на осумте иницијални предлог-заложби предложени во рамки на работната група „Антикорупција, интегритет, одговорност и отчетност“. Беше посочено дека две од предлог-заложбите се целосно разработени во соработка со Бирото за јавни набавки. Првата се однесува на проширување на отворените податоци во ЕСЈН со податоци за подизведувачите и рамковните спогодби, додека втората се однесува на назначување лице задолжено за следење на реализацијата на јавните набавки уште во одлуката за јавната набавка.

Останатите предлог-заложби се однесуваат на: овозможување слободен пристап до Регистарот на вистински сопственици за лица со легитимен интерес; проширување и надградување на податоците опфатени во Регистарот на јавни субјекти; објавување на склучените договори за мали хидроцентрали; интегрирање на податоците за вистинските сопственици во евиденцијата на недвижности; јавно објавување на договорите за јавно-приватно партнерство и за концесии како и на податоците за нивните вистински сопственици и продолжување на заложбата од претходниот акциски план за унапредување на транспарентноста на владините седници и средби.
Во дискусијата беше посочено дека предлог-заложбата за објавување на склучените договори за мали хидроцентрали може да се интегрира со предлог-заложбата за јавно објавување на договорите за јавно-приватно партнерство и концесии. Во однос на предлог-заложбата за унапредување на транспарентноста на владините седници и средби, Гордана Гапиќ-Димитровска предложи да се одржи состанок со Канцеларијата на претседателот на Владата за координација по однос на предлогот. Герман Филков сметаше дека заложбата треба да биде вклучена во нацрт-акцискиот план, по што Владата би одлучила за нејзиното прифаќање при разгледувањето на планот на владина седница.
Маријана Јанческа ги презентираше шесте предлог-заложби од работната група „Дигитално управување“. Една од заложбите претставува продолжување на активностите од претходниот акциски план кои се однесуваа на дигитализација на финансиското известување на политичките партии. Како нови предлог-заложби беа презентирани: воспоставување регистар на лица со попреченост; воспоставување национален регистар за отворени здравствени податоци; дигитализација на локалните услуги; зголемување на достапноста на податоците за инспекциски надзори и објавување Методологија за утврдување на цената на податоците. Во текот на дискусијата беше договорено одредени предлог-заложби дополнително да се разработат, а во процесот на нивна подготовка да се вклучат и други релевантни институции и организации.
Стојан Мишев ги презентираше предлог-заложбите од областа „Граѓански простор, учество и слободи“. Во дискусијата беше оценето дека предлогот за подобрување на системот ЕНЕР и доследно почитување на обврската за објавување на прописите не треба да биде формулиран како посебна заложба. Во однос на предлогот за унапредување на учеството на граѓаните во процесите на одлучување на локално ниво, беше укажано на потребата од негова дополнителна разработка. Беше разгледан и предлогот за унапредување на учеството на младите во процесите на одлучување преку ажурирање и јавно објавување на регистарот на млади, како и предлогот за објавување податоци за семејното насилство, кој исто така треба дополнително да се доработи.
Претставникот на Собранието, Јоана Тренеска, информираше дека е подготвен нацрт-акциски план, при што беше посочено дека граѓанските организации не биле директно вклучени во неговата подготовка. Беше најавено дека документот ќе биде доставен до граѓанските организации по електронски пат со цел тие да достават коментари. Воедно, беше предложено материјалите што ќе бидат предмет на консултации да бидат доставени и до членовите на Советот.

Кире Миловски ги презентираше четирите предлог-заложби од работната група „Клима и животна средина“. Тие се однесуваат на: воспоставување интерактивна мапа на диви депонии; подобрување на достапноста на податоците за управување со отпад; изработка на дигитален климатски атлас и унапредување на SCADA системот во водостопанството. За дел од предлог-заложбите беше договорено да се одржат дополнителни состаноци со надлежните институции, со цел нивно дополнително доработување и прецизирање.

Врз основа на претходно доставено известување во однос на акцискиот план за „Отворено судство“, Гордана Гапиќ-Димитровска информираше дека е подготвен акциски план, кој ќе биде доставен до членовите на Советот за разгледување и доставување коментари.

Точка 2

Во рамки на точката „Прашања и предлози“, членовите на Советот дискутираа за понатамошната динамика на подготовката на Националниот акциски план за Партнерство за отворена власт 2026–2028 година.

Беше заклучено дека до 15 јули 2026 година работните групи треба да ги достават првичните финални верзии на предлог-заложбите. Дополнително, беше договорено дека во случаите кога во процесот на подготовка на одделни заложби не биле вклучени релевантни институции или други засегнати страни од кои е потребно да се добие соодветен придонес, истите да се нотираат и достават до Министерството за јавна администрација за понатамошно постапување.

*

*
*

Седницата заврши во 11.30 часот.

_______________________, 

ко-претседател на Советот за координација и следење на процесот на Партнерството за отворена власт 2024-2026 година



